Covid-19 blameer vir vertraging met prestasie-ooreenkomstePres. Cyril Ramaphosa. (Foto: Elmond Jiyane/GCIS) Pres. Cyril Ramaphosa was glo van plan om teen einde Maart prestasie-ooreenkomste met sy kabinet te begin onderteken toe die Covid-19-pandemie ŉ stokkie daarvoor gesteek het. Dit kom nadat die DA verlede week gesê het dat Ramaphosa nie by sy belofte gehou het om prestasie-ooreenkomste met ministers en adjunkministers aan te gaan nie. Jackson Mthembu, minister in die presidensie, het egter nou teruggekap en gesê die ooreenkomste gaan binnekort onderteken word. Die verwarring het glo gekom weens Mthembu wat nie ŉ portefeuljekomitee in die parlement kon bywoon nie. “Die president het aanvanklik beplan om die ooreenkomste met ministers van 26 Maart af te begin onderteken. In dié tyd is Covid-19 tot ŉ wêreldwye pandemie verklaar deur die Wêreldgesondheidsorganisasie en pres. Ramaphosa het op 15 Maart ŉ nasionale ramptoestand aangekondig.” Volgens Mthembu het die Covid-19-pandemie sommige van die aanvanklike planne en begrotings van die verskillende departemente aansienlik beïnvloed, wat gelei het tot die hersiening van die jaarlikse prestasieplanne. “Daar word tans na die ministers se verantwoordelikhede gekyk nadat hersiene prestasieplanne verlede week aan die parlement voorgelê is. Die ministeriële verantwoordelikhede word in konsepprestasieooreenkomste opgeneem wat met die president onderteken moet word. Hierdie proses is amper op sy einde,” aldus Mthembu. Ramaphosa sal sy insette gee op die konsepooreenkomste en verder individueel met die ministers oorleg pleeg. Wanneer die proses afgehandel is, sal die president “in die komende weke” prestasie-ooreenkomste met die ministers onderteken. “Die regering bly daartoe verbind om voort te gaan om aanspreeklikheid te verbeter deur middel van ŉ gestruktureerde prestasiebestuurstelsel op uitvoerende vlak,” het Mthembu bygevoeg. Ramaphosa het in sy staatsrede op 13 Februarie vanjaar gesê dat die ooreenkomste teen die einde van daardie maand onderteken sou wees. “Hierdie ooreenkomste wat gegrond is op die teikens in die Mediumtermyn- Strategiese Raamwerk, sal openbaar gemaak word sodat die mense van Suid-Afrika diegene wat hulle verkies het, tot verantwoording kan roep. “Ons beskou hierdie prestasie-ooreenkomste as die hoeksteen van ŉ nuwe kultuur van deursigtigheid en aanspreeklikheid, waar diegene wat die verantwoordelikheid kry om te dien – hetsy as verkose ampsdraers of staatsamptenare – doen wat van hulle verwag word,” het die president gesê.